CELEX: 32021R0769
Language: et
Date: 2021-04-30 00:00:00
Title: Nõukogu määrus (EL, Euratom) 2021/769, 30. aprill 2021, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta

11.5.2021   
               
               
                  ET
               
               
                  Euroopa Liidu Teataja
               
               
                  L 165/9
               
            
         NÕUKOGU MÄÄRUS (EL, Euratom) 2021/769,
         30. aprill 2021,
         millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 322 lõiget 2,
         võttes arvesse Euroopa Aatomienergiaühenduse asutamislepingut, eriti selle artiklit 106a,
         võttes arvesse Euroopa Komisjoni ettepanekut,
         võttes arvesse Euroopa Parlamendi arvamust (1),
         võttes arvesse Euroopa Kontrollikoja arvamust (2)
         
         ning arvestades järgmist:
         
                     (1)
                  
                  
                     Nõukogu otsusega (EL, Euratom) 2020/2053 (3) kehtestatavad käibemaksupõhised omavahendid (edaspidi „käibemaksupõhised omavahendid“) tuleks teha liidule kättesaadavaks võimalikult headel tingimustel. Seepärast tuleks liikmesriikidele kehtestada õigusnormid, millega reguleeritakse nende omavahendite liidu eelarve jaoks kättesaadavaks tegemist.
                  
               
                     (2)
                  
                  
                     Lihtsustamise ja läbipaistvuse huvides ning halduskoormuse vähendamiseks tuleks käibemaksupõhiste omavahendite arvutamisel võtta aluseks kindel mitmeaastane kaalutud keskmine määr. Käibemaksupõhiste omavahendite baasi kindlaksmääramise kord tuleks kehtestada ühtselt, võttes aluseks igal konkreetsel kalendriaastal tegelikult laekunud tulu, mis peaks olema ainus kindel meetod käibemaksupõhiste omavahendite baasi kindlaksmääramiseks.
                  
               
                     (3)
                  
                  
                     Kindla mitmeaastase kaalutud keskmise määrana tuleks kasutada iga liikmesriigi kindlat kaalutud keskmist käibemaksumäära 2016. eelarveaastal.
                  
               
                     (4)
                  
                  
                     Tuleks kehtestada usaldusväärne ja kiire läbivaatamismenetlus käibemaksupõhiste omavahendite baasi aruannete korrigeerimist käsitlevate võimalike vaidluste lahendamiseks, mis võivad liikmesriigi ja komisjoni vahel tekkida, vältides sel viisil aeganõudvaid ja kulukaid rikkumismenetlusi Euroopa Liidu Kohtus.
                  
               
                     (5)
                  
                  
                     Selleks et tagada nõukogu määruse (EMÜ, Euratom) nr 1553/89 (4) rakendamiseks ühetaolised tingimused, tuleks komisjonile anda rakendamisvolitused, et üksikasjalikumalt täpsustada käibemaksupõhiste omavahendite baasi aruannete korrigeerimise läbivaatamismenetlust ning liikmesriigi pakutavaid lahendusi ja seonduvaid muudatusi, mille abil määratakse kindlaks teatud summad, mida võetakse käibemaksu netotulu kogusumma arvutamisel arvesse. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (5).
                  
               
                     (6)
                  
                  
                     Määrust (EMÜ, Euratom) nr 1553/89 tuleks seetõttu vastavalt muuta.
                  
               
                     (7)
                  
                  
                     Ühtsuse tagamiseks peaks käesolev määrus jõustuma otsusega (EL, Euratom) 2020/2053 samal päeval ning seda tuleks kohaldada nimetatud otsusega samast päevast, nimelt alates 1. jaanuarist 2021. Käesoleva määrusega määrusesse (EMÜ, Euratom) nr 1553/89 tehtavaid muudatusi ei tuleks siiski kohaldada 2021. aastale eelnevate eelarveaastate käibemaksupõhiste omavahendite baasi aruannete koostamise või korrigeerimise suhtes,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EMÜ, Euratom) nr 1553/89 muudetakse järgmiselt.
            
                        1)
                     
                     
                        Enne artiklit 1 jäetakse välja pealkiri „I jaotis. Üldsätted“.
                     
                  
                        2)
                     
                     
                        Artikkel 1 asendatakse järgmisega:
                        
                           „Artikkel 1
                           Käibemaksupõhiste omavahendite arvutamisel kohaldatakse käesoleva määrusega kooskõlas kindlaks määratud baasi suhtes otsuse (EL, Euratom) 2020/2053 (*1) artikli 2 lõike 1 punktis b osutatud ühtset sissenõudmismäära.
                        
                        
                           (*1)  Nõukogu 14. detsembri 2020. aasta otsus (EL, Euratom) 2020/2053, mis käsitleb Euroopa Liidu omavahendite süsteemi ning millega tunnistatakse kehtetuks otsus 2014/335/EL, Euratom (ELT L 424, 15.12.2020, lk 1).“"
                        
                     
                  
                        3)
                     
                     
                        Enne artiklit 2 jäetakse välja pealkiri „II jaotis. Reguleerimisala“.
                     
                  
                        4)
                     
                     
                        Artikkel 2 asendatakse järgmisega:
                        
                           „Artikkel 2
                           Käibemaksupõhised omavahendid arvutatakse nõukogu direktiivi 2006/112/EÜ (*2) artiklis 2 osutatud maksustatavate tehingute põhjal.
                        
                        
                           (*2)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).“"
                        
                     
                  
                        5)
                     
                     
                        Enne artiklit 3 jäetakse välja pealkiri „III jaotis. Arvutusmeetod“.
                     
                  
                        6)
                     
                     
                        Artiklid 3 ja 4 asendatakse järgmisega:
                        
                           „Artikkel 3
                           
                              1.   Konkreetse kalendriaasta käibemaksupõhiste omavahendite baasi kindlaksmääramisel jagatakse liikmesriigi poolt selle aasta jooksul artiklis 2 osutatud tehingutelt kogutud käibemaksu netotulu kogusumma, mida on käesoleva artikli lõike 2 kohaselt korrigeeritud, artiklis 4 sätestatud meetodi alusel arvutatud kindla mitmeaastase kaalutud keskmise määraga.
                              Sellist kindlat mitmeaastast kaalutud keskmist määra väljendatakse protsendina, kohaldades artiklis 4 sätestatud meetodit.
                           
                           
                              2.   Käesoleva artikli lõikes 1 osutatud käibemaksu netotulu kogusummat korrigeeritakse, et võtta arvesse järgmisi summasid:
                              
                                          a)
                                       
                                       
                                          sellistelt tehingutelt laekunud summad, mis lähtuvad direktiivi 2006/112/EÜ artiklis 6 osutatud territooriumilt või on sinna suunatud, kuid mida omavahendite kindlaksmääramisel tuleb käsitada liikmesriigist lähtuvate või sinna suunatud tehingutena;
                                       
                                    
                                          b)
                                       
                                       
                                          direktiivi 2006/112/EÜ artiklis 7 osutatud territooriumilt lähtuvatelt või sinna suunatud tehingutelt laekunud summasid, mille puhul liikmesriik suudab tõendada, et tulu on kõnealusele territooriumile üle kantud;
                                       
                                    
                                          c)
                                       
                                       
                                          direktiivi 2006/112/EÜ rikkumistest tulenevate korrigeerimiste tõttu sissenõutavad summad.
                                       
                                    
                           
                              3.   Käesoleva artikli lõike 1 kohaldamisel kindlaks määratud summa korrutatakse otsuse (EL, Euratom) 2020/2053 artikli 2 lõike 1 punkti b kohase ühtse sissenõudmismääraga, et saada käibemaksupõhiste omavahendite summa, mis tuleb teha liidu eelarve jaoks kättesaadavaks.
                           
                        
                        
                           Artikkel 4
                           
                              1.   Käibemaksupõhised omavahendid arvutatakse kalendriaasta põhjal.
                           
                           
                              2.   Kindel mitmeaastane kaalutud keskmine määr arvutatakse lõigetes 3–8 sätestatud meetodi alusel.
                           
                           
                              3.   Kindel mitmeaastane kaalutud keskmine määr on iga liikmesriigi poolt 2016. eelarveaasta kohta arvutatud protsent kooskõlas käesoleva artikli sätetega, nii nagu neid kohaldatakse enne 1. jaanuari 2021.
                           
                           
                              4.   Protsent, millena kindlat mitmeaastast kaalutud keskmist määra väljendatakse, arvutatakse nelja kümnendkoha täpsusega.
                           
                           
                              5.   Kindel mitmeaastane kaalutud keskmine määr peab olema kontrollitud ja sellega seoses ei tohi olla teatatud ühestki lahendamata küsimusest, millele on osutatud artikli 9 lõikes 2.
                           
                           
                              6.   Kaalutud keskmist määra, mille kohta on teatatud artikli 9 lõikes 2 osutatud küsimustest, kasutatakse vahepealsel ajal ning seda käsitatakse ajutise mitmeaastase kaalutud keskmise määrana.
                           
                           
                              7.   Kui artikli 9 lõikes 2 osutatud teatatud küsimused on lahendatud, asendab sellest tulenev protsent ajutist mitmeaastast kaalutud keskmist määra ning alates 2021. eelarveaastast saab sellest kindel mitmeaastane kaalutud keskmine määr.
                           
                           
                              8.   Ajutise mitmeaastase kaalutud keskmise määra ja kindla mitmeaastase kaalutud keskmise määra vahelisest mis tahes erinevusest tulenevat eelarvemõju käsitletakse nõukogu määruse (EL, Euratom) nr 609/2014 (*3) artikli 10b lõikes 5 sätestatud menetluse kohaselt („iga-aastane bilansi koostamine“).
                           
                        
                        
                           (*3)  Nõukogu 26. mai 2014. aasta määrus (EL, Euratom) nr 609/2014 meetodite ja menetluse kohta, millega tehakse kättesaadavaks traditsioonilised, käibemaksupõhised ja kogurahvatulul põhinevad omavahendid, ning muude sularahavajaduste rahuldamiseks vajalike meetmete kohta (ELT L 168, 7.6.2014, lk 39).“"
                        
                     
                  
                        7)
                     
                     
                        Artiklid 5 ja 6 jäetakse välja.
                     
                  
                        8)
                     
                     
                        Enne artiklit 7 jäetakse välja pealkiri „IV jaotis. Arvepidamise ning omavahendite kättesaadavaks tegemisega seotud sätted“.
                     
                  
                        9)
                     
                     
                        Artiklid 7, 8 ja 9 asendatakse järgmisega:
                        
                           „Artikkel 7
                           
                              1.   Iga aasta 31. juuliks saadavad liikmesriigid komisjonile aruande eelmise kalendriaasta käibemaksupõhiste omavahendite baasi kogusumma kohta, mis on määratud kindlaks kooskõlas artikliga 3, mille suhtes kohaldatakse artiklis 1 nimetatud ühtset sissenõudmismäära.
                           
                           
                              2.   Käesoleva artikli lõikes 1 osutatud aruanne sisaldab kõiki baasi määramiseks kasutatud andmeid, mida nõutakse nõukogu määruse (EL, Euratom) 2021/768 (*4) artikli 2 lõikes 4 osutatud kontrolli jaoks.
                           
                           
                              3.   Käibemaksupõhiste omavahendite baasi määramiseks kasutatavad andmed peavad olema kõige uuemad aruande koostamise ajal kättesaadavad andmed.
                           
                           
                              4.   Liikmesriigid võivad taotleda käesoleva artikli lõikes 1 osutatud tähtaja pikendamist, kui nendest olenematute erakorraliste asjaolude tõttu ei ole võimalik teha arvutusi kooskõlas artikliga 3 ja seega nimetatud tähtajast kinni pidada. Selline taotlus esitatakse komisjonile kirjalikult ja selles märgitakse erakorraliste asjaolude põhjused.
                           
                           
                              5.   Komisjon võib pärast käesoleva artikli lõikes 4 osutatud taotluse läbivaatamist pikendada käesoleva artikli lõikes 1 osutatud tähtaega ühe korra kuni kahe kuu võrra. Komisjon teatab esitatud taotluste arvu ja nende kohta tehtud otsused igal aastal artikli 13 lõikes 1 osutatud komiteele.
                           
                        
                        
                           Artikkel 8
                           Eelarvealastel eesmärkidel saadavad liikmesriigid iga aasta 15. aprilliks komisjonile käibemaksupõhiste omavahendite baasi arvestuse järgmiseks eelarveaastaks.
                        
                        
                           Artikkel 9
                           
                              1.   Eelnenud eelarveaastate mis tahes korrigeerimised tehakse käesoleva määruse artikli 7 lõikes 1 osutatud aruannetesse komisjoni ja asjaomase liikmesriigi vahelise kokkuleppe alusel.
                              Kui asjaomane liikmesriik ja komisjon korrigeerimise suhtes kokkulepet ei saavuta, teavitab komisjon seda liikmesriiki vajalikust korrigeerimisest kirja teel. Selline kiri kujutab endast „meetmeid“, millele on osutatud määruse (EL, Euratom) nr 609/2014 artikli 12 lõike 2 punktis c.
                           
                           
                              1a.   Asjaomane liikmesriik võib kahe kuu jooksul alates käesoleva artikli lõike 1 teises lõigus osutatud kirja kättesaamisest paluda komisjonil vaadata nimetatud kirjas teatatud korrigeerimine läbi. Nimetatud läbivaatamine toimub komisjoni otsuse alusel, mille ta võtab vastu hiljemalt kolm kuud pärast liikmesriigi taotluse kättesaamise kuupäeva.
                              Kui komisjoni otsusega vaadatakse käesoleva artikli lõike 1 teises lõigus osutatud kirjas teatatud korrigeerimisele osaliselt või täielikult vastavad summad läbi, teeb liikmesriik vastava summa kättesaadavaks. Liikmesriigi taotlus korrigeerimise läbivaatamiseks ega komisjoni otsuse tühistamise hagi ei mõjuta liikmesriigi kohustust korrigeerimisele vastav summa kättesaadavaks teha.
                              Kõik artikli 7 lõikes 1 osutatud aruannete parandused kantakse koondaruannetesse, mis muudavad asjaomaste eelarveaastate varasemaid aruandeid.
                           
                           
                              1b.   Komisjon võib võtta vastu rakendusakte, millega sätestatakse lõikes 1a osutatud läbivaatamise üksikasjalikum menetlus. Nimetatud rakendusaktid võetakse vastu kooskõlas artikli 13 lõikes 3 osutatud kontrollimenetlusega.
                           
                           
                              2.   Artikli 7 lõikes 1 osutatud aruannetesse ei tehta pärast asjaomasele eelarveaastale järgneva neljanda aasta 31. juulit enam ühtki korrigeerimist, välja arvatud juhul, kui need puudutavad punkte, millest komisjon või asjaomane liikmesriik on eelnevalt teatanud.
                           
                        
                        
                           (*4)  Nõukogu 30. aprilli 2021. aasta määrus (EL, Euratom) 2021/768, millega kehtestatakse Euroopa Liidu omavahendite süsteemi rakendusmeetmed ning tunnistatakse kehtetuks määrus (EL, Euratom) nr 608/2014 (ELT L165, lk 1).“"
                        
                     
                  
                        10)
                     
                     
                        Enne artiklit 10 jäetakse välja pealkiri „V jaotis. Kontrolliga seotud sätted“.
                     
                  
                        11)
                     
                     
                        Artiklid 10–13 asendatakse järgmisega:
                        
                           „Artikkel 10
                           
                              1.   Iga aasta 30. aprilliks teatab iga liikmesriik komisjonile kõik lahendused ja seonduvad muudatused, mida ta artikli 3 lõike 2 punktides a ja b osutatud summade kindlaksmääramiseks välja pakub. Välja pakutud lahenduse puhul osutatakse vajaduse korral liikmesriigi jaoks asjakohaseks peetavate andmete laadile ja esitatakse iga elemendi arvestuslik mõju käibemaksupõhiste omavahendite baasi väärtusele.
                              Sama aasta 31. maiks saadab komisjon käesoleva lõike esimeses lõigus osutatud teabe, mille ta on liikmesriigilt saanud, teistele liikmesriikidele.
                           
                           
                              2.   Komisjon võib võtta vastu rakendusakte lahenduste ja seonduvate muudatuste kohta, mida liikmesriigid on vastavalt käesoleva artikli lõikele 1 välja pakkunud. Need rakendusaktid võetakse vastu kooskõlas artikli 13 lõikes 2 osutatud nõuandemenetlusega 60 päeva jooksul pärast seda, kui artikli 13 lõikes 1 osutatud komitee on esitanud oma arvamuse.
                           
                        
                        
                           Artiklit 11
                           
                              1.   Pärast määruse (EL, Euratom) 2021/768 artikli 2 lõikes 4 osutatud kontrolli parandatakse käesoleva määruse artikli 7 lõikes 1 osutatud aruannet käesoleva määruse artiklis 9 määratletu kohaselt.
                           
                           
                              2.   Seoses artikli 4 lõikes 2 osutatud kindla mitmeaastase kaalutud keskmise määraga hindab komisjon artiklis 9 osutatud parandusi, mille on esitanud liikmesriigid, eesmärgiga lahendada mis tahes teade, mis puudutab kaalutud keskmise määra puhul lahendamata küsimusi.
                           
                        
                        
                           Artikkel 12
                           
                              1.   Igal aastal teavitab iga liikmesriik komisjoni kõikidest olulistest muudatustest, mida ta on võrreldes eelmise esitamisega teinud oma haldusprotsessides ja -menetlustes, mida kohaldatakse käibemaksu kogumiseks.
                           
                           
                              2.   Komisjon kaalub koos asjaomase liikmesriigiga, kas neid lõikes 1 osutatud protsesse ja menetlusi saab tõhustada.
                           
                           
                              3.   Iga viie aasta tagant esitab komisjon aruande liikmesriikide poolt seoses käibemaksu kogumisega võetud meetmete ja tehtud edusammude ning mis tahes tõhustamise kohta.
                              Esimest korda esitab komisjon selle aruande Euroopa Parlamendile ja nõukogule 31. detsembriks 2025.
                           
                        
                        
                           Artikkel 13
                           
                              1.   Komisjoni abistab määruse (EL, Euratom) 2021/768 artikli 7 lõikega 1 loodud omavahendite nõuandekomitee (ACOR/VAT). Nimetatud komitee on komitee Euroopa Parlamendi ja nõukogu määruse (EL) nr 182/2011 (*5) tähenduses.
                           
                           
                              2.   Käesolevale lõikele viitamisel kohaldatakse määruse (EL) nr 182/2011 artiklit 4.
                           
                           
                              3.   Käesolevale lõikele viitamisel kohaldatakse määruse (EL) nr 182/2011 artiklit 5.
                           
                        
                        
                           (*5)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).“"
                        
                     
                  
                        12)
                     
                     
                        Artikli 13 järele lisatakse järgmine artikkel:
                        
                           „Artikkel 13a
                           
                              1.   Komisjon koostab aruande käibemaksupõhiste omavahendite süsteemi toimimise kohta hiljemalt 1. jaanuariks 2025. Selles aruandes esitatakse:
                              
                                          a)
                                       
                                       
                                          nende liikmesriikide arv, kes endiselt kohaldavad kaalutud keskmist määra, millega seoses on teatatud lahendamata küsimustest;
                                       
                                    
                                          b)
                                       
                                       
                                          riikide käibemaksumäärade muudatused.
                                       
                                    
                           
                              2.   Lõikes 1 osutatud aruanne sisaldab hinnangut selle kohta, kas käibemaksupõhiste omavahendite süsteem, eelkõige mitmeaastane kaalutud keskmine määr on tõhus ja piisav. Kui see on asjakohane, lisatakse aruandele ettepanek käesoleva määruse muutmiseks, et arvutada kindel mitmeaastane kaalutud keskmine määr hiljutisemate andmete alusel.“
                           
                        
                     
                  
                        13)
                     
                     
                        Enne artiklit 14 jäetakse välja pealkiri „VI jaotis. Lõppsätted“.
                     
                  
         
            Artikkel 2
            Käesolev määrus jõustub otsuse (EL, Euratom) 2020/2053 jõustumise kuupäeval.
            Seda kohaldatakse alates 1. jaanuarist 2021.
            Artiklit 1 ei kohaldata siiski 2021. aastale eelnevate eelarveaastate käibemaksupõhiste omavahendite baasi aruannete koostamise või korrigeerimise suhtes.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. aprill 2021
            
               
                  Nõukogu nimel
               
               
                  eesistuja
               
               A. P. ZACARIAS
            
         
         
            (1)  25. märtsi 2021. aasta arvamus (Euroopa Liidu Teatajas seni avaldamata)].
         
            (2)  8. detsembri 2020. aasta arvamus (Euroopa Liidu Teatajas seni avaldamata)].
         
            (3)  Nõukogu 14. detsembri 2020. aasta otsus (EL, Euratom) 2020/2053, mis käsitleb Euroopa Liidu omavahendite süsteemi ning millega tunnistatakse kehtetuks otsus 2014/335/EL, Euratom (ELT L 424, 15.12.2020, lk 1).
         
            (4)  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155,7.6.1989, lk 9).
         
            (5)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).